AFC Wimbledon

AFC Wimbledon on jalkapalloseura Etelä-Lontoosta, Englannista. Joukkue pelaa kaudella 2025–2026 maan kolmanneksi korkeimmalla sarjatasolla, Ykkösliigassa. Seuraa pidetään Wimbledon FC:n oikeana seuraajana, vaikka Englannin jalkapalloliitto pitikin pitkään Wimbledonin virallisena seuraajana Ykkösliigassa pelaavaa Milton Keynes Dons FC:tä.

Seuran hallussa on Englannin kaikkien sarjatasojen peräkkäisten tappiottomien sarjaotteluiden ennätys, kun se pelasi helmikuusta 2003 joulukuuhun 2004 kaikkiaan 78 ottelua häviämättä kertaakaan.

 Historia 

Seuran perustivat Wimbledon FC:n kannattajat toukokuussa 2002, kun Englannin jalkapalloliitto antoi luvan talousvaikeuksissa olleen seuran haltuunsa ottaneelle liikemiesryhmälle siirtää sen noin sadan kilometrin päässä Wimbledonista sijaitsevaan Milton Keynesin kaupunkiin (myöhemmin nimelle Milton Keynes Dons FC). Monet seuran vanhat fanit eivät hyväksyneet paikkakunnan- ja nimenmuutosta, jota pidettiin ennenkuulumattomana ja englantilaiseen jalkapalloon sopimattomana. Myös muiden seurojen fanit boikotoivat Milton Keynes Donsia solidaarisuudesta Wimbledonin faneja kohtaan.

Muutamia viikkoja perustamispäätöksen jälkeen AFC Wimbledonilla oli jo edustusjoukkue ja satoja kausikorttien hakemuksia.

Uuden seuran ensimmäinen ottelu, ystävyysottelu Sutton Unitedia vastaan, 4657 katsojan edessä, pelattiin 10. heinäkuuta 2002.

AFC Wimbledon aloitti sarjataipaleensa kaudella 2002–2003 yhdeksänneksi korkeimmalta sarjatasolta. Se sijoittui lopulta kolmanneksi ja jäi niukasti sarjanousun ulkopuolelle.

Kaudella 2003–2004 joukkue pelasi ainoana seurana Englannissa koko kauden häviämättä otteluakaan. Joukkue voitti pelaamistaan otteluistaan 42 ja pelasi tasan 4 kertaa, maalierolla +148. Luonnollisesti joukkue sijoittui sarjassaan ensimmäiseksi ja nousi 8. korkeimmalle sarjatasolle.

Kaudella 2004–2005 joukkue voitti jälleen oman sarjansa, ja nousi toisena kautena peräkkäin sarjaporrasta ylemmäksi. Kaudella 2005–2006 sijoitus oli neljäs, mutta kolmas perättäinen nousu jäi haaveeksi joukkueen hävittyä pudotuspelivaiheessa Fisher Athletic FC:lle.

Vuonna 2006 Englannin jalkapallon kannattajayhdistys Football Supporters Federation ja MK Donsin faniyhdistys pääsivät sopimukseen, jonka mukaan MK Donsin fanit myöntävät Wimbledon FC:n vanhojen saavutusten ja seurahistorian kuuluvan uudelle AFC Wimbledon -seuralle. Seura puolestaan luovutti Wimbledon FC:n jäämistön Mertonin kaupunkipiirille johon Wimbledonin kaupunginosa kuuluu.

Kausi 2006–2007 päättyi Wimbledonin osalta 5. sijaan ja 1–0-tappioon nousukarsinnoissa toiseksi sijoittunutta Bromleyta vastaan. Manageri Dave Andersson jätti seuran kauden päätteeksi ja hänet korvasi Terry Brown.

Seura sijoittui kaudella 2007–2008 kolmanneksi Isthmian League Premier Divisionissa. Nousukarsinnoissa Wimbledon voitti ratkaisevan ottelun Staines Townia vastaan 2–1 ja nousi näin Conference South -divisioonaan.

AFC Wimbledon voitti kauden 2008–2009 Conference South -sarjamestaruuden ja nousi kaudeksi 2009–2010 konferenssin pääsarjatasolle. Wimbledon nousi Kakkosliigaan kauden 2010–2011 päätteeksi, kun seura voitti karsintojen finaalissa Lutonin rangaistuspotkukisan jälkeen. Vuonna 2016 seura nousi ensimmäistä kertaa kolmannelle sarjatasolle Englannin ykkösliigaan. Kaudella 2018–2019 AFC Wimbledon eteni FA Cupissa aina viidennelle kierrokselle 16 parhaan joukkoon kaadettuaan sitä ennen muun muassa valioliigaseura West Ham Unitedin, mutta hävisi niukasti mestaruussarjan Millwallille.

Vuonna 2020 AFC Wimbledon muutti takaisin Plough Lanelle, lähelle Wimbledon FC:n samannimistä historiallista kotikenttää rakennetulle uudelle 9 215 -paikkaiselle stadionille. Uuden stadionin paikalla sijaitsi vuosina 1928–2018 Wimbledon Stadiumina tunnettu vinttikoira- ja moottoriurheilurata. Kallis stadionprojekti ei kuitenkaan välittömästi auttanut AFC Wimbledonin urheilullista menestystä, vaan seura putosi vuonna 2022 jälleen kakkosliigaan ja vältti seuraavalla kaudella putoamisen vielä porrasta alemmas vain vaivoin. Kaudella 2023–2024 AFC Wimbledon sijoittui kakkosliigassa keskikastiin kymmenenneksi.

 Saavutukset 

 Conference South -sarjan mestari 2009
 Combined Counties -sarjan mestari 2004
 Isthmian Leaguen 1. divisioonan mestari 2005
 Surrey Senior cupin voittaja 2005
 CCL Premier Challenge cupin voittaja 2004
 Supporters Trust cupin voittaja 2003

 Lähteet 

 Aiheesta muualla 
 Virallinen kotisivu

Luokka:Lontoon jalkapalloseurat
Luokka:Vuonna 2002 perustetut urheiluseurat